FI Euroopan unionin virallinen lehti C 12/75

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi luonnonmukaisesta tuotannosta, luonnonmukaisten tuotteiden merkinnöistä, Euroopan parlamentin ja neuvoston asetuksen (EU) N:o XXX/XXX (virallista valvontaa koskeva asetus) muuttamisesta ja neuvoston asetuksen (EY) N:o 834/2007 kumoamisesta”

COM(2014)180 final – 2014/0100 (COD)

(2015/C 012/12)

Esittelijä: Armands Krauze

Euroopan parlamentti päätti 2. huhtikuuta 2014 ja neuvosto 28. huhtikuuta 2014 Euroopan unionin toiminnasta tehdyn sopimuksen 43 artiklan 2 kohdan ja 304 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston asetus luonnonmukaisesta tuotannosta, luonnonmukaisten tuotteiden merkinnöistä, Euroopan parlamentin ja neuvoston asetuksen (EU) N:o XXX/XXX (virallista valvontaa koskeva asetus) muuttamisesta ja neuvoston asetuksen (EY) N:o 834/2007 kumoamisesta

COM(2014) 180 final – 2014/0100 (COD).

Asian valmistelusta vastannut ”maatalous, maaseudun kehittäminen, ympäristö” -erityisjaosto antoi lausuntonsa 2. lokakuuta 2014.

Euroopan talous- ja sosiaalikomitea hyväksyi 15.–16. lokakuuta 2014 pitämässään 502. täysistunnossa (lokakuun 16. päivän kokouksessa) seuraavan lausunnon. Äänestyksessä annettiin 61 ääntä puolesta ja yksi vastaan 5:n pidättyessä äänestämästä.

1. Päätelmät ja suositukset

1.1. ETSK suhtautuu myönteisesti komission lainsäädäntöehdotukseen ja aikomukseen edistää luonnonmukaisen maatalouden kehitystä Euroopassa samaan aikaan kysynnän kehityksen kanssa. ETSK jakaa komission näkemyksen siitä, että nykyisen järjestelmän puutteet on korjattava. Komission tulisi edistää sekä luonnonmukaisen maatalouden kehitystä että kuluttajien luottamusta luonnonmukaisesti tuotettuihin tuotteisiin.

1.2 ETSK pitää kuitenkin huolestuttavana, että komission tekemässä vaikutustenarvioinnissa ei tarkastella asianmukaisesti uuden asetuksen vaikutuksia luonnonmukaisen maatalouden tulevaan kehitykseen Euroopassa. Siinä ei myöskään tarkastella vaikutuksia luomutuottajiin eikä sitä, mitä seurauksia tällä asetuksella on tuotannon jatkumiseen.

1.3 ETSK pitää tervetulleena komission pyrkimystä kannustaa pientiloja harjoittamaan luonnonmukaista maataloutta ja vähentää hallinnollista taakkaa kaikissa luonnonmukaisen tuotantoketjun vaiheissa.

1.4 EU on luomutuotteiden nettotuoja. Luonnonmukaista tuotantoa ei silti pystytä kehittämään EU:n jäsenvaltioissa riittävästi kuluttajien kasvavaan kysyntään vastaamiseksi, sillä eurooppalaisia viljelijöitä rasittavat tuotantokustannukset ja hallinnollinen taakka kasvavat jatkuvasti.

1.5 ETSK kannattaa yleisesti komission tavoitetta siirtyä kokonaan tähänastisista tuotannon sekamuodoista luonnonmukaiseen maatalouteen edellyttäen, että tietyissä erikoistapauksissa voidaan soveltaa poikkeuksia. Tarvitaan täydentäviä tukitoimenpiteitä, joilla helpotetaan viljelijöiden siirtymistä 100-prosenttisesti luonnonmukaiseen maatalouteen.

1.6 ETSK kehottaa komissiota tarkentamaan asetusehdotuksen säännöksiä kasvien lisäysaineistosta ja siemenistä, sillä luonnonmukaisiin siemeniin siirtyminen 100-prosenttisesti vuoteen 2021 mennessä on vaikea tavoite luomutuottajille.

1.7 ETSK toivoo, että neuvottelut transatlanttisesta kauppa- ja investointikumppanuudesta ja mahdollisista muista sopimuksista eivät johda EU:n luonnonmukaisen tuotannon normien heikentymiseen taikka luomutuotteiden tuotanto-, myynti- ja sertifiointiedellytysten kyseenalaistamiseen tai muuttamiseen.

1.8 Luomutiloilla tulee soveltaa monilla tasoilla tiukempia eläinten hyvinvointivaatimuksia kuin perinteisillä tiloilla; tietyissä tapauksissa luomutuottajien voi kuitenkin olla vaikea täyttää korkeita vaatimuksia. ETSK kehottaa komissiota tutkimaan mahdollisuuksia poiketa eläinten hyvinvoinnin alalla sovellettavista erityissäännöksistä luonnonmukaisessa maataloudessa ja määrittämään nämä poikkeukset tarkoin, jotta pitkään käytössä olleet paikallisten eläinrotujen perinteiset kasvatusjärjestelmät ja -tavat voidaan säilyttää.

1.9 ETSK kehottaa komissiota tarkastelemaan EU:n jäsenvaltioiden ja alueiden välisiä perinne-, historia- ja ilmastoeroja ja tuotantoon liittyviä kansallisia erityispiirteitä ja ottamaan ne huomioon jättämällä joustonvaraa poikkeusten soveltamiseen kuitenkin niin, että samalla varmistetaan tietty yhdenmukaistamisen taso.

1.10 Luomutuottajien on voitava noudattaa tehtyjä sitoumuksia, ja tästä syystä tuottajille tulee taata uuden asetuksen voimaantulon jälkeen maaseudun kehittämisohjelmien rahoituskauden 2014–2020 puolessavälissä mahdollisuus jatkaa aiempien sitoumustensa noudattamista tai noudattaa uutta asetusta. On varmistettava, että nykyiseen lainsäädäntöön meneillään olevalla sopimuskaudella tehtävät muutokset eivät johda takautuviin seuraamuksiin niille viljelijöille, jotka eivät pysty mukautumaan muutettuihin vaatimuksiin.

1.11 ETSK kehottaa Euroopan komissiota ottamaan huomioon EU:n syrjäisimpien alueiden erityispiirteet, jotta niillä voidaan kehittää paikallista luonnonmukaista maataloutta (siementen saatavuus, vähäiset mahdollisuudet valita toimittajien välillä, terveysongelmat).

1.12 ETSK kehottaa Euroopan komissiota selkeyttämään emoaineen, siitepölyn ja mehiläisvahan asemaa lisäämällä ne luonnonmukaisesta tuotannosta annettavan asetuksen liitteessä I olevaan muiden tuotteiden luetteloon.

1.13 ETSK kehottaa komissiota myöntämään asianmukaista tukea luonnonmukaiseen maatalouteen liittyvälle innovoinnille ja koulutukselle ja kiinnittämään erityistä huomiota nuorten ammatilliseen koulutukseen ja työelämässä olevien tuottajien elinikäiseen oppimiseen.

1.14 ETSK kehottaa komissiota laatimaan asetusehdotuksen, jolla edistetään luomutuotteiden suoramyynnin ja lyhyiden jakelukanavien toteuttamista.

1.15 ETSK kehottaa komissiota asettamaan asetuksella käyttöön tarvittavat välineet luomutuotteiden julkisten ja yhteishankintojen edistämiseksi kouluissa, sairaaloissa ja muissa julkisissa laitoksissa.

2. Yleistä

Yleistä tietoa sidosryhmien kannoista

2.1 Luonnonmukaisella maataloudella tarkoitetaan yleistä tuotantojärjestelmää, joka perustuu luonnonvarojen hallinnointiin ja jossa asetetaan tiukkoja rajoituksia kemiallisten ja synteettisten lisäaineiden käytölle, pyritään luopumaan kivennäislannoitteista ja kielletään muuntogeenisten organismien käyttö.

2.2 Luonnonmukainen maatalous ei rajoitu tiettyyn tuotantotapaan tai tiettyjen tuotteiden valmistamiseen, vaan se on laajempi käsite. Luonnonmukaisessa maataloudessa otetaan huomioon sekä fyysinen ympäristö, jossa sitä harjoitetaan, että sosiaaliset tekijät. Kyseessä on tuotantomuoto, johon liittyy paljon laajempi visio, jossa otetaan huomioon myös sosioekonominen, poliittinen ja sosiokulttuurinen ulottuvuus.

2.3 Luomutilojen biodiversiteetti on yleensä runsaampi ja niillä esiintyy enemmän kasvi- ja hyönteislajeja kuin perinteisillä tiloilla. Luomutilojen maaperässä on enemmän eläviä organismeja, jotka edistävät maan rakenteen säilymistä ja orgaanisten ainesten esiintymistä, mikä parantaa maan ilmanvaihtoa ja kuivumista.

2.4 Veden laatu tällaisten tilojen läheisyydessä on parempi, sillä luomuviljelijät eivät käytä torjunta-aineita eivätkä haitallisia synteettisiä kivennäislannoitteita. Asianmukaisella vuoroviljelyllä parannetaan maaperän hedelmällisyyttä ja ravinteiden tehoa. Tilojen väliset vertailut osoittavat, että nitraattia huuhtoutuu ympäristöön luomutiloilla 57 prosenttia vähemmän hehtaaria kohden kuin muilla tiloilla.

2.5 Luonnonmukainen maatalous edistää nk. vihreiden työpaikkojen luomista. Yhdistyneessä kuningaskunnassa ja Irlannissa vuonna 2011 tehty tutkimus luomutilojen työllisyysasteesta osoittaa, että luomutilat tarjoavat 135 prosenttia enemmän kokopäiväisiä työpaikkoja perinteisiin tiloihin verrattuna (1).

2.6 Sidosryhmäorganisaatiot korostivat komission vuonna 2013 käynnistämässä verkkopohjaisessa kyselyssä, että alan lainsäädännön tarkistamisessa on käytettävä pohjana voimassa olevan lainsäädännön onnistumisia ja sen on mahdollistettava luonnonmukaisen tuotannon kehittäminen EU:ssa. Suurin osa sidosryhmistä kannatti komission ehdottamista skenaarioista toimintavaihtoehtoa ”parannettu nykytilanne”, jossa nykyistä lainsäädäntöä sovelletaan nykyistä paremmin ja kehitetään.

2.7 Sidosryhmäorganisaatioiden ja kansalaisyhteiskunnan esittämistä uutta lainsäädäntöä koskevista näkemyksistä huolimatta Euroopan komissio valmisteli ja esitti säädösehdotuksen, johon sisältyy merkittäviä muutoksia.

Yleistä tietoa komission lainsäädäntöehdotuksista

2.8 Komission ehdotuksessa keskitytään kolmeen päätavoitteeseen: kuluttajien luottamuksen säilyttämiseen, tuottajien luottamuksen ylläpitämiseen ja viljelijöiden luomutuottajaksi siirtymisen helpottamiseen.

2.9 Komissio ehdottaa sekä Euroopan unionissa sovellettavien että tuontituotteita koskevien sääntöjen täydentämistä ja yhdenmukaistamista poistamalla valtaosa tuotannon ja valvonnan alalla nykyisin sovellettavista poikkeuksista. Lisäksi pyritään hallinnoimaan paremmin luomutuotekaupan kansainvälistä ulottuvuutta asettamalla uusia vientiin sovellettavia säännöksiä ja tiukentamaan valvontaa riskiperusteisella lähestymistavalla.

2.10 Komission keskeisenä tavoitteena on helpottaa pienviljelijöiden siirtymistä luonnonmukaiseen maatalouteen tarjoamalla niille mahdollisuus liittyä ryhmäsertifiointijärjestelmään sekä yksinkertaistaa lainsäädäntöä siten, että vähennetään viljelijöitä rasittavia hallinnollisia kustannuksia ja lisätään avoimuutta.

3. Yleisiä ja erityisiä huomioita

3.1 ETSK on samaa mieltä siitä, että nykyisen järjestelmän puutteet on korjattava. Esimerkiksi pientilojen kannustaminen siirtymään luomuviljelyyn ja hallinnollisen taakan vähentäminen ovat välttämättömiä toimenpiteitä, jotta voidaan taata tasapuoliset kilpailuedellytykset ja parantaa kuluttajien luottamusta luonnonmukaiseen maatalouteen.

3.2 Nostamalla luonnonmukaisen tuotannon laatuvaatimuksia ja asettamalla tiukemmat säännöt tuotannolle voidaan parantaa kuluttajien luottamusta ja myös perustella hintaeroa perinteisiin tuotteisiin verrattuna. On kuitenkin otettava huomioon, että pientilat, jotka haluavat noudattaa näitä vaatimuksia, saattavat joutua taloudellisiin vaikeuksiin.

3.3 ETSK kehottaa komissiota ilmoittamaan selkeästi, että nykyisin voimassa olevan asetuksen pääkohdat sisällytetään uuteen asetukseen eikä delegoituihin säädöksiin ja että ne jäävät voimaan. Aikanaan on syytä tarkastella, mitkä tapaukset edellyttävät täytäntöönpanosäädöksiä ja mitkä delegoituja säädöksiä, ja kuulla asiasta asianomaisia sidosryhmiä.

3.4 ETSK korostaa, että luonnonmukainen maatalous ja muuntogeenisten tuotteiden käyttö tuotantoprosessissa eivät sovi yhteen, kuten ei myöskään muuntogeenisten kasvien viljely luomutiloilla ja niiden läheisyydessä.

3.5 ETSK kehottaa Euroopan komissiota ottamaan huomioon pölytystä koskevat tieteelliset tutkimukset. Pölytys, joka on kehittynyt miljoonien vuosien kuluessa kukkivien kasvien hedelmöittämistä varten, tapahtuu sattumanvaraisesti pölyttäjien, erityisesti mehiläisten (Apis Mellifera), lentoetäisyyksien kattamalla alueella. Nykyisin pölyttäjät voivat kuitenkin kuljettaa myös siitepölyä, joka sisältää muuntogeenejä. Tieteelliset tutkimukset (2) esimerkiksi osoittavat, että mehiläinen, joka on yksi tärkeimmistä pölyttäjistä, voi lentää jopa 14 kilometrin matkan.

3.6 ETSK pelkää, että viljelijöille voi aiheutua huomattavia lisäkustannuksia luonnonmukaisesti viljeltyihin tuotteisiin sovellettavien erityisten raja-arvojen käyttöönoton vuoksi erityisesti kun otetaan huomioon direktiivi 2006/125/EY. Näin vaikeutettaisiin alan suotuisaa kehitystä tai estettäisiin se. Tämä koskisi etenkin luomuviljelyä harjoittavia pientuottajia. ETSK katsoo, että luomuviljelijät ovat kaikkien muiden viljelijöiden tavoin alttiina samoille ympäristöolosuhteille. Tämän vuoksi olisi luovuttava erityisistä raja-arvoista. Kuluttajansuojaa ei tulisi jakaa kahtia.

3.7 ETSK korostaa, että luomutuotteiden jäämätasot ovat pääasiassa perinteisten maataloustuotteiden jäämätasoja alhaisempia, mutta toistaiseksi tällaisia jäämärajoituksia ei ole asetettu. ETSK suosittaakin, että lähtökohtana on huolellisesti toteutettava tutkimus, johon sisältyy vaikutustenarviointi. ETSK korostaa lisäksi, että EU-tasolla ei ole yhdenmukaistettuja sääntöjä, jotka koskisivat eurooppalaisten laboratorioiden laitteistoja, sovellettavia menetelmiä tai raja-arvoja, joiden perusteella sertifiointielimet peruvat sertifioinnin. Tämä yhdenmukaistamisen tulisi olla edellytyksenä kaikelle muulle sertifioinnin perumiseen johtavien raja-arvojen asettamiselle Euroopassa. Tähän aloitteeseen on liitettävä välttämättä eurooppalaisen hyvitys-/korvausmekanismin käyttöönotto niiden tuottajien hyväksi, jotka kärsivät menetyksistä satunnaisten tai aiheutettujen saastumisten vuoksi.

3.8 ETSK pystyy ymmärtämään komission tavoitteen siirtyä kokonaan luonnonmukaiseen maatalouteen. Nykyisin on kuitenkin paljon sekatiloja, joilla osaa tilasta hoidetaan luonnonmukaiseen tuotantoon sovellettavien vaatimusten mukaisesti ja osaa perinteisen maatalouden periaatteiden mukaisesti. Säädösehdotuksen mukaan tällaiset yhdistelmätilat poistetaan vähitellen vuoteen 2017 mennessä. ETSK korostaa, että kokonaan luonnonmukaiseen tuotantoon siirtyminen on vaikea tavoite monille maatiloille. Sen lisäksi ei ole lainkaan selvää, millaisia seurauksia tämän periaatteen joustamattomasta noudattamisesta voi koitua. Maatilojen strateginen jakaminen tai lisääntyvä luonnonmukaisesta tuotannosta luopuminen olisi varsin haitallista. Siksi ETSK suosittaa toimimaan joustavasti tietyissä tapauksissa.

3.9 ETSK suosittaa, että mahdollisuus poikkeusten soveltamiseen säilytetään tietyissä rinnakkaistuotantotapauksissa (tila, joka tuottaa sekä luomutuotteita että perinteisiä tuotteita). Poikkeuksen soveltamatta jättäminen voi jarruttaa luonnonmukaisen maatalouden kehitystä. Poikkeussäännökset olisi säilytettävä seuraavissa tapauksissa: 1) tiedelaitokset, jotka tekevät tutkimusta sekä luonnonmukaisen maatalouden että perinteisen maatalouden alalla, 2) muut tuotteet kuin elintarvikkeet: esimerkiksi maatilamatkailua harjoittavien luomutilojen tulisi voida pitää perinteisiä ratsastushevosia, 3) henkilökohtainen kulutus: esimerkiksi kasvintuotantotiloilla omistajien tulisi voida pitää muutamia lehmiä tai kanoja omiin tarpeisiinsa, 4) erilaisilla maantieteellisillä vyöhykkeillä sijaitsevat tilat: esimerkiksi jos osa tilan maista ja rakennuksista sijaitsee vuoristossa ja osa laaksossa tai jos kaksi useiden kymmenien kilometrien päässä toisistaan sijaitsevaa tilaa on historiallisesti yhdistetty ja voidaan taata, että luomutuotteet eivät joudu kosketuksiin perinteisten tuotteiden kanssa, 5) monivuotiset viljelmät, erityisesti hedelmätarhat, viinitarhat, hajustekasvit jne., 6) viljelmät, joille ei ole myyntikanavaa luomuviljelyn puitteissa.

3.10 Luomutiloilla on sovellettava monilla tasoilla tiukempia eläinten hyvinvointivaatimuksia kuin perinteisillä tiloilla. ETSK kehottaa komissiota tutkimaan tarkoin luomutuottajille asetettuja erityisvaatimuksia ja harkitsemaan mahdollisuuksia poiketa luomutiloilla eläinten hyvinvoinnin alalla luonnonmukaisessa maataloudessa sovellettavista erityiskielloista (hännän typistäminen, eläinten pitäminen kytkettyinä jne.). Monissa EU:n jäsenvaltioissa esimerkiksi kasvatetaan vuosien valintajalostuksen tuloksena perinteisiä lammasrotuja, joiden hännän typistäminen on välttämätöntä, sillä muutoin pitkä häntä aiheuttaa eläimelle kärsimyksiä. ETSK toteaa, että osa kielloista sekä poikkeusten puuttuminen voivat heikentää eläinten hyvinvointia, jos pitkään käytettyjä paikallisten rotujen perinteisiä kasvatusjärjestelmiä ja -tapoja ei saa enää käyttää. Kiellot voivat jopa johtaa tiettyjen rotujen katoamiseen tuotannosta, mikä olisi suuri menetys geenivarojen näkökulmasta.

3.11 Muiden kuin luonnonmukaisten siementen käyttöä koskeva poikkeus poistetaan asteittain vuoteen 2021 mennessä. Luonnonmukaista maataloutta edustavien organisaatioiden mukaan siirtyminen 100-prosenttisesti luonnonmukaisiin siemeniin on vaikea tavoite erityislajikkeiden viljelijöille monissa maissa. ETSK kehottaa komissiota tarkentamaan asetusehdotusta, jotta luomuviljelijöille ei aiheutuisi hankaluuksia tässä asiassa. Poikkeusta tulisi kuitenkin voida soveltaa vain viljelmiin, joille ei löydy markkinoilta ilmastoon ja paikallisiin olosuhteisiin soveltuvia siemeniä.

3.12 Komission tulee tarjota tukimekanismeja siementuotannon kehittämiseksi, jotta tavoite voidaan saavuttaa, ja täydentää säännöksiä, jotta olisi mahdollista, että käytetään yksinomaan luonnonmukaisia siemeniä ja kasvin lisäysaineistoja.

3.13 Myös muihin luonnonmukaisten siementen markkinoihin liittyviin seikkoihin tulee kiinnittää erityistä huomiota. Esimerkiksi viljelijöiden oikeutta vaihtaa siemeniä keskenään ei voida rajoittaa. Tämä on olennainen edellytys sille, että siemenet ovat 100-prosenttisesti luonnonmukaisia. Vaihto on välttämätöntä valinnalle, jota viljelijät tekevät paikallistasolla. Valinnan ansiosta viljelijät saavat tietyn alueen paikalliseen ilmastoon soveltuvia lajikkeita ja voivat viljellä niitä käyttämättä kivennäislannoitteita tai torjunta-aineita, kunnioittaen historiallisia ja ilmastoeroja ja tuotantoon liittyviä kansallisia erityispiirteitä.

3.14 ETSK kehottaa kiinnittämään huomiota siihen, että paikallisten lajikkeiden ja viljelymenetelmien ekotyypit, joita ei ole kirjattu lajikerekisteriin, ovat tärkeitä luonnonmukaisessa tuotannossa. Olisi suotavaa, että vahvistettaisiin viljelijöiden roolia siementen tuotannossa ja uusien lajikkeiden etsimisessä. Yksi pääasiallisista mainituista syistä on luonnonmukaisten siementen, varsinkin vihannesten siementen, vähyys. Perinteisessä maataloudessa paino on tuotteilla, joille on kysyntää maailmanmarkkinoilla, eli kaikkialla maapallolla käytettävillä hybridilajikkeilla, jotka ovat monikansallisten yhtiöiden omaisuutta ja joita viljellään perinteisellä tavalla, kuten kaikki tietävät, ja jotka ovat käyttökelvottomia luonnonmukaisessa tuotannossa.

3.15 Eurooppalainen luomutuotetunnus on uusi, eikä sitä tunneta vielä kovin hyvin. Kansalliset luomutunnukset ovat tärkeitä kuluttajille, ja niitä olisi käytettävä jatkossakin. ETSK suositteleekin, että jäsenvaltioille annetaan mahdollisuus vahvistaa tiukempia vaatimuksia ja asettaa kansallisia tai yksityisiä standardeja asetuksen ulkopuolisille eläinlajeille (esimerkiksi hirvieläimet, viiriäiset, villisiat) ja suurtaloustoiminnalle.

3.16 ETSK on samaa mieltä tarpeesta valvoa tarkemmin EU:n ulkopuolisten maiden tuotteita ja varmistaa, että ne noudattavat EU:n vaatimuksia. Tuonnin valvontaa voidaan tehostaa siirtymällä kolmansien maiden tarkastuslaitosten tunnustamisessa vastaavuusjärjestelmästä säännösten noudattamista koskevaan järjestelmään. Kaikkia mahdollisia kielteisiä vaikutuksia, joita siirtyminen vastaavuusjärjestelmästä säännösten noudattamista koskevaan järjestelmään voi aiheuttaa kansallisille luomutuotemarkkinoille EU:ssa, ei kuitenkaan ole kartoitettu. Esimerkiksi tuontiin sovellettavien uusien sääntöjen käyttöönotto Japanissa vuonna 2001 aiheutti taantuman kansallisilla luomutuotemarkkinoilla. Yksityiskohtaisempi vaikutustenarviointi on tarpeen.

3.17 ETSK katsoo, että käytäessä kauppaa ja tehtäessä kauppasopimuksia kolmansien maiden kanssa on syytä varmistaa, että EU:hun vientiin tarkoitetut tuotteet noudattavat yhtä tiukkoja tuotantovaatimuksia kuin mitä luonnonmukaiseen tuotantoon sovelletaan EU:ssa. ETSK kannattaa luotettaviin tietokantoihin perustuvien, tuote-erille myönnettävien e-sertifikaattien käyttöönottoa, jotta jäsenvaltiot voivat reagoida nopeasti sääntöjen noudattamatta jättämiseen estämällä sääntöjenvastaisten tuotteiden liikkuvuuden.

3.18 ETSK pitää periaatteena, että EU:n luonnonmukaisen tuotannon vaatimuksia ei heikennetä tai että luomutuotteiden tuotantoon, myyntiin ja sertifiointiin sovellettavia edellytyksiä ei kyseenalaisteta tai muuteta transatlanttisesta kauppa- ja investointikumppanuudesta käytävissä neuvotteluissa.

3.19 Luonnonmukainen maatalous on tuotantotapa, jossa ratkaisevaa on tuotantoprosessi: sitä ei siksi voida kuvata lopputuotteilla, jotka täyttävät yhden tai useampia asetettuja vaatimuksia. Valvonnan tulee siksi kohdistua nimenomaan prosessiin.

3.20 ETSK kannattaa tiloilla tehtävien vuosittaisten tarkastusten säilyttämistä ja katsoo, että valvonnan tulee perustua riskien arviointiin. Tämä lähestymistapa tulee yhdenmukaistaa EU:n tasolla. Valvonnan kustannusten tulee olla oikeasuhtaiset niin, ettei lisätä luomutuottajille aiheutuvia kuluja ja taataan kuluttajille mahdollisuus hankkia luomutuotteita kohtuulliseen hintaan. Mikäli riskeihin perustuva valvontatapa osoittautuu valvontajärjestelmän kannalta turvalliseksi ja uskottavaksi, tilatarkastusten välejä voitaisiin mukauttaa.

3.21 ETSK kannattaa komission ehdotuksessa esitettyä pientilojen ryhmäsertifiointia, jonka avulla vähennetään tarkastus- ja sertifiointikuluja ja tähän liittyviä hallinnollisia rajoituksia sekä taataan unionin viljelijöille tasapuoliset kilpailuedellytykset kolmansien maiden toimijoiden kanssa. Toisaalta ETSK huomauttaa, että kyse on monitahoisesta hankkeesta, joka on toteutettava asteittain.

3.22 ETSK ei pidä suotavana, että lainsäädännöstä poistetaan säännös, jonka mukaan vähittäiskauppiaisiin voidaan soveltaa poikkeuksia, sillä sen seurauksena esipakattuja luomutuotteita myyvien kaupallisten yritysten tulisi olla sertifioituja. Tämä vaikeuttaa luomutuotteiden kauppaa, vähentää myyntipisteiden lukumäärää ja vähentää kuluttajien mahdollisuuksia saada kyseisiä tuotteita. Pienet liikkeet eivät nimittäin välttämättä halua käyttää rahaa hankkiakseen sertifikaatin, jonka ansiosta luomutuotteita voidaan pitää kaupan, jos tarkoituksena on myydä vain tiettyjä kausittaisia luomutuotteita. Luomutuottajat törmäävät tällöin suuriin vaikeuksiin yrittäessään myydä tuotteitaan.

3.23 ETSK korostaa tarvetta ryhtyä toimenpiteisiin EU:n tasolla markkinoiden valvomiseksi siten, että saadaan tietoa eri tuotteiden saatavuudesta Euroopan markkinoilla sekä markkinasuuntauksista, kuten luonnonmukaisten siementen saatavuudesta eri jäsenvaltioissa.

3.24 ETSK suhtautuu myönteisesti komission pyrkimykseen laatia toimintasuunnitelma luonnonmukaisen tuotannon edistämiseksi Euroopan unionissa ja sen tavoitteiden vahvistamiseksi, mutta toteaa kuitenkin, että suunnitelma on varsin yleisluontoinen ja puutteellinen. Komission toimintasuunnitelmassa ehdotetut toimenpiteet tulee määritellä selkeästi ja täsmällisesti. Esimerkiksi tietyillä aloilla komissio aikoo vain ehdottaa, neuvoa, auttaa, pohtia tai kannustaa, vaikka viljelijät ja yhteiskunta odottavat käytännön toimia.

3.25 ETSK katsoo, että luomutuottajien, perinteisten tuottajien ja muuntogeenisten kasvien tuottajien rinnakkaiselon tulisi olla yksi toimintasuunnitelman painopistealoista, jossa tavoitteena tulisi olla muuntogeenisten organismien leviämisriskin pienentäminen. Tuloksia voidaan saada ja rinnakkaiselo eri alojen välillä tehdä mahdolliseksi vain osapuolten välisen oikea-aikaisen viestinnän, olemassa olevien ongelmien käsittelemisen ja ratkaisujen etsimisen kautta. ETSK kehottaa komissiota varaamaan tarvittavat resurssit asianomaisille sidosryhmille suunnattuun tiedotukseen ja niille tarjottaviin mahdollisuuksiin osallistua päätöksentekoprosessiin.

3.26 Toimintasuunnitelmassa kaavailtu tiedotus luonnonmukaisen maatalouden tukemiseen tarkoitetuista EU:n välineistä ei riitä parantamaan EU:n luomutuottajien kilpailukykyä tai nostamaan tuotantomääriä. ETSK kehottaa toteuttamaan EU:n rahoittaman kampanjan, jossa jaetaan tietoa Euroopan luomutuotantojärjestelmästä kokonaisuudessaan sekä uudesta eurooppalaisesta luomutuotetunnuksesta.

3.27 ETSK katsoo, että komission tulisi tukea nykyistä enemmän nuorten ammatillista koulutusta, elinikäistä oppimista ja innovointia luonnonmukaisen maatalouden alalla ja käyttää siihen maaseudun kehittämisohjelman ja muiden EU-ohjelmien resursseja. ETSK kehottaa komissiota täydentämään lainsäädäntöä ja asiaan liittyviä ohjelmia siten, että ammatilliset oppilaitokset, yläasteet ja muut oppilaitokset voivat saada tukea luonnonmukaista maataloutta käsittelevään koulutukseen ja innovointiin.

3.28 Lisäksi luonnonmukainen tuotanto avaa nuorille ovia maatalousalalle. Uuden tieto- ja viestintätekniikan kehittyminen ja kaupunkilaisnuorten tulo alalle luonnonmukaisen tuotannon kautta avaavat hyviä mahdollisuuksia sille, että alasta tulee innovoinnin moottori epäsuotuisilla alueilla.

Bryssel 16. lokakuuta 2014 Euroopan talous- ja sosiaalikomitean puheenjohtaja Henri MALOSSE

(1) Morison, J., Hine, R. and Pretty, J., 2005, Survey and Analysis of Labour on Organic Farms in the UK and Republic of Ireland, International Journal of Agricultural Sustainability Volume 3 (1).

(2) Displaced honey bees perform optimal scale-free search flight Andrew M. Reynolds, Alan D. Smith, Randolf Menzel, Uwe Greggers, Donald R. Reynolds, and Joseph R. Riley, Rothamsted Research, Harpenden, Hertfordshire AL5 2JQ United Kingdom, Freie Universität Berlin, FB Biologie/Chemie/Pharmazie, Institut für Biologie – Neurobiologie, Königin-Luise-Str. 28/30, 14195 Berlin, Germany, Natural Resources Institute, University of Greenwich, Chatham, Kent ME4 4TB United Kingdom

Ecology, 88(8), 2007, s. 1955–1961.